
Parlamentul  României

Camera  Deputaţilor

	Comisia tehnologia informației și comunicațiilor

              
	Comisia pentru şi servicii                                                       pentru industrii                                    


Către:
BIROUL PERMANENT AL CAMEREI DEPUTAŢILOR

Vă înaintăm, alăturat, Raportul comun asupra propunerii legislative pentru modificarea şi completarea Ordonanţei de urgenţă a Guvernului nr.34/2008 privind organizarea şi funcţionarea Sistemului naţional unic pentru apeluri de urgenţă, transmisă cu adresa nr. Pl.x nr.483 din 11 noiembrie 2013.

Prin conţinutul său normativ, propunerea  legislativă face parte din categoria legilor ordinare.

         PREŞEDINTE,                                                PREŞEDINTE,

    Daniel Vasile OAJDEA                                        Iulian IANCU                                         

Parlamentul  României

Camera  Deputaţilor

	Comisia tehnologia informației și comunicațiilor

              
	Comisia pentru şi servicii                                                       pentru industrii                                    


RAPORT COMUN

asupra propunerii legislative pentru modificarea şi completarea Ordonanţei de urgenţă a Guvernului nr.34/2008 privind organizarea şi funcţionarea Sistemului naţional unic pentru apeluri de urgenţă

        În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii şi Comisia pentru tehnologia informației și comunicațiilor au fost sesizate, cu nr. Pl.x nr.483 din 11 noiembrie 2013, pentru dezbatere în fond, cu propunerea legislativă pentru modificarea şi completarea Ordonanței de urgență a Guvernului nr.34/2008 privind organizarea și funcționarea Sistemului național unic pentru apeluri de urgență.
În conformitate cu dispoziţiile art.75 alin. (1) din Constituţia României, republicată şi ale art. 92 alin. (9) din Regulamentul Camerei Deputaţilor, republicat, Camera Deputaţilor este Cameră decizională.
Senatul a respins propunerea legislativă în ședința din data de 6 noiembrie 2013. 

Consiliul Legislativ a avizat favorabil propunerea legislativă, cu observaţii şi propuneri, conform avizului nr.450 din27.05.2013.

Guvernul, prin punctul de  vedere transmis cu adresa nr.1762 din 27 septembrie 2013, nu susţine adoptarea acestei iniţiative legislative.

Comisia pentru apărare, ordine publică și siguranță națională a avizat negativ propunerea legislativă cu avizul nr.4c-12/383/2013.

Comisia juridică, de disciplină şi imunităţi a avizat negativ propunerea legislativă cu avizul nr. Plx.483/09.12.2013.

Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.34/2008 privind organizarea şi funcţionarea Sistemului naţional unic pentru apeluri de urgenţă, aprobată cu modificări și completări prin legea nr.160/2008, în scopul înăspririi cadrului sancționar în cazul săvârșirii faptelor de apelare abuzivă a serviciului de urgență 112, precum și de alertare falsă a agențiilor specializate de intervenție.

În conformitate cu prevederile art.61 din Regulamentul Camerei Deputaţilor, republicat, Comisia pentru tehnologia informaţiei şi comunicaţiilor a dezbătut propunerea legislativă pe parcursul mai multor şedinţe, votul final fiind dat în data de 16 decembrie 2013, iar Comisia pentru industrii şi servicii a dezbătut propunerea legislativă în data de 16 decembrie 2013.

Potrivit prevederilor art.54 şi 55 din Regulamentul Camerei Deputaţilor, republicat, au participat, în calitate de invitați, la ședința Comisiei pentru industrii şi servicii, din partea Ministerului Administrației și Internelor, doamna Irina Alexe - chestor de poliție, iar din partea  Serviciul de Telecomunicații Speciale, domnul director General locotenent ing. Marcel Opriş, iar la ședința Comisiei pentru tehnologia informației și comunicațiilor din partea Ministerului Administrației și Internelor, doamna Irina Alexe - chestor de poliție.

La lucrări au fost prezenţi 29 deputaţi din totalul de 34 de membrii ai Comisiei pentru industrii şi servicii şi 12 deputaţi din totalul de 19 membrii ai Comisiei pentru tehnologia informației și comunicațiilor.

În urma examinării propunerii legislative și a opiniilor exprimate membrii celor 2 Comisii au hotărât, cu majoritate de voturi (2 abțineri) a membrilor prezenți ai Comisiei pentru industrii și servicii și cu unanimitate de voturi a membrilor prezenţi ai Comisiei pentru tehnologia informației și comunicațiilor, respingerea propunerii legislative pentru modificarea şi completarea Ordonanţei de urgenţă a Guvernului nr.34/2008 privind organizarea şi funcţionarea Sistemului naţional unic pentru apeluri de urgenţă, din următoarele considerente:
· în practică, la nivelul Poliției Române, s-a constatat că nu cuantumul redus al sancțiunilor contravenționale prevăzute de OUG nr.34/2008, încurajează persoanele să apeleze în mod nejustificat numărul unic 112, ci lipsa certitudinii rezonabile privind executarea sancțiunilor. O mare parte a sancțiunilor aplicate celor care apelează în mod nejustificat numărul unic 112 sunt anulate în instanțele de judecată ca neîntemeiate, apreciindu-se că starea de fapt trebuia să fie analizată conform percepției subiective a persoanelor care apelează numărul de urgență, persoane care fie au probleme reale, dar care nu sunt urgent, fie au reprezentare eronată a unei stări de fapt potențial periculoase, ele percepând starea respectivă ca fiind de natură a necesita intervenția de urgență. O parte a sancțiunilor aplicate sunt înlocuite cu avertismente, în ciuda faptului că în întâmpinări se invocă resursele limitate ale instituțiilor care realizează intervențiile, necesitatea efectuării intervențiilor la situațiile reale, cu adevărat urgent și gradul de pericol social ridicat al apelurilor nejustificate. Instanțele apreciază, în multe cazuri, că sancțiunile actuale, chiar și aplicate în cuantum minim, sunt disproporționat de mari față de pericolul social al faptelor;

· în condițiile în care la art.3 literele c) și e) din OUG nr.34/2008 sunt definite noțiunile de alertare falsă și apelare abuzivă, iar la art.32 alin.(1) literele a) și b) din OUG nr.34/2008 sancționează aceste activități nu se justifică interzicerea expresă a acestora, fiind evident că nu poate fi permisă nicio acțiune abuzivă sau falsă;

· în ceea ce privește modificarea art.32 alin. (1) lit. a) și b) din OUG nr.34/2008, conform art.9 alin.(1) din OG nr.2/2001 privind regimul juridic al contravențiilor, cu modificările și completările ulterioare, prestarea unei activităţi în folosul comunităţii poate fi stabilită “(…) numai pe o durată ce nu poate depăşi 300 de ore”. De asemenea, conform art.3 alin. (1) din OG nr.55/2002 privind regimul juridic al sancțiunii prestării unei activități în folosul comunității, cu modificările și completările ulterioare, “sancţiunea prestării unei activităţi în folosul comunităţii se execută (…) pe o durată cuprinsă între 50 de ore şi 300 de ore, de maximum 3 ore pe zi, iar în zilele nelucrătoare de 6-8 ore pe zi.”;

· termenul de “pedeapsă” este specific dreptului penal și nu se poate referi la sancțiunile contravenționale. Sancțiunea închisorii nu poate fi prevăzută în cazul săvârșirii unor contravenții, deoarece, potrivit art.23 alin.(13) din Constituție, sancțiunea privativă de libertate nu poate fi decât de natură penală;

· de asemenea ar trebui reglementat și un sistem de evidență a contravențiilor avute în vedere, astfel încât să se poată constata situațiile de repetare a faptelor respective.

În raport cu obiectul şi conţinutul reglementării, propunerea legislativă face parte din categoria legilor ordinare.
       PREŞEDINTE,                                                        PREŞEDINTE, 
Daniel Vasile OAJDEA                                                  Iulian IANCU                                                

        SECRETAR,                                                             SECRETAR,
Sorin Avram IACOBAN                                                 Antal Istvan

